Title: ประกาศกรมสรรพสามิต เรื่อง หลักเกณฑ์และเงื่อนไขเกี่ยวกับการนำรถยนต์ที่อยู่ในสถานแสดงรถยนต์เพื่อขายออกไปจากสถานแสดงรถยนต์เพื่อขาย เพื่อประโยชน์ในการทดลองเป็นการชั่วคราวสำหรับการจำหน่าย

ประกาศกรมสรรพสามิต
เรื่อง
หลักเกณฑ์และเงื่อนไขเกี่ยวกับการนำรถยนต์ที่อยู่ในสถานแสดงรถยนต์
เพื่อขายออกไปจากสถานแสดงรถยนต์เพื่อขาย
เพื่อประโยชน์
ในการทดลองเป็นการชั่วคราวสำหรับการจำหน่าย[๑]

อาศัยอำนาจตามความในมาตรา ๓๑ (๒)
แห่งพระราชบัญญัติภาษีสรรพสามิต พ.ศ. ๒๕๖๐
อธิบดีกรมสรรพสามิตกำหนดหลักเกณฑ์และเงื่อนไขเกี่ยวกับการนำรถยนต์ที่อยู่ในสถานแสดงรถยนต์เพื่อขายออกไปจากสถานแสดงรถยนต์เพื่อขาย
เพื่อประโยชน์ในการทดลองเป็นการชั่วคราวสำหรับการจำหน่ายไว้ ดังต่อไปนี้

ข้อ ๑ 
ให้ผู้ประกอบอุตสาหกรรมหรือผู้แทนมีสิทธินำรถยนต์ที่อยู่ในสถานแสดงรถยนต์เพื่อขายออกไปจากสถานแสดงรถยนต์เพื่อขาย
เพื่อประโยชน์ในการทดลองเป็นการชั่วคราวสำหรับการจำหน่ายครั้งละไม่เกิน
๑ วันทำการ โดยต้องออกใบกำกับรถยนต์กำกับไปกับรถยนต์ทุกครั้ง
ใบกำกับรถยนต์ให้เป็นไปตามตัวอย่างแนบท้ายประกาศนี้
ซึ่งอย่างน้อยจะต้องมีรายละเอียดดังนี้
(๑) ชื่อผู้ประกอบอุตสาหกรรม
เลขที่ทะเบียนสรรพสามิต และเลขประจำตัวผู้เสียภาษีอากร
(๒) ยี่ห้อรถยนต์
รุ่น สี หมายเลขตัวรถ หมายเลขเครื่องยนต์ ความจุกระบอกสูบ (ซีซี)
(๓) ชื่อสถานแสดงรถยนต์เพื่อขาย
สถานที่ตั้ง และเลขที่ใบอนุญาต
(๔) วัตถุประสงค์ในการนำรถยนต์ออกจากสถานแสดงรถยนต์เพื่อขาย
(๕)
ระยะเวลาในการนำรถยนต์ออกจากสถานแสดงรถยนต์เพื่อขาย

ข้อ ๒ 
ในกรณีที่ผู้ประกอบอุตสาหกรรมรถยนต์หรือผู้แทนประสงค์จะนำรถยนต์ออกจากสถานแสดงรถยนต์เพื่อขาย
เพื่อประโยชน์ในการทดลองชั่วคราวสำหรับการจำหน่ายเป็นเวลาติดต่อกันเกินกว่า ๑
วันทำการ ให้ยื่นคำขออนุญาตต่ออธิบดี
โดยต้องนำหนังสือแจ้งการอนุญาตกำกับไปกับรถยนต์คันที่ได้รับอนุญาตนั้นด้วย

ข้อ ๓ 
ผู้ที่ได้ยื่นคำขอก่อนวันที่ประกาศนี้ใช้บังคับและยังอยู่ในระหว่างการพิจารณา
ให้ถือว่าเป็นคำขอตามประกาศนี้
การดำเนินการใด ๆ ตามประกาศกรมสรรพสามิต
เรื่อง
หลักเกณฑ์และเงื่อนไขเกี่ยวกับการนำรถยนต์ที่อยู่ในสถานแสดงรถยนต์เพื่อขายออกไปจากสถานแสดงรถยนต์เพื่อขาย
เพื่อประโยชน์ในการทดลองเป็นการชั่วคราวสำหรับการจำหน่าย
ซึ่งได้รับการอนุญาตจากกรมสรรพสามิตไว้ก่อนที่ประกาศนี้ใช้บังคับ ให้เป็นอันใช้ได้ต่อไปจนกว่าจะสิ้นสุดไปโดยเงื่อนไขหรือเงื่อนเวลาที่กำหนดไว้หรือจนกว่าจะมีคำสั่งยกเลิกหรือเปลี่ยนแปลง

ข้อ ๔  ประกาศนี้ให้ใช้บังคับตั้งแต่วันที่ ๑๖
กันยายน พ.ศ. ๒๕๖๐ เป็นต้นไป

ประกาศ
ณ วันที่ ๑๖ กันยายน พ.ศ. ๒๕๖๐
สมชาย  พูลสวัสดิ์
อธิบดีกรมสรรพสามิต

[เอกสารแนบท้าย]

๑. ใบกำกับรถยนต์
(เพื่อประโยชน์ในการทดลองเป็นการชั่วคราวสำหรับการจำหน่าย)

(ดูข้อมูลจากภาพกฎหมาย)

พัชรภรณ์/จัดทำ
๔
ตุลาคม ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๑๙ ง/หน้า ๒ (เล่มที่ ๒)/๒๔ พฤษภาคม ๒๕๖๑